גלעד כהן (מנהל)

**גלעד (גילי) כהן** (נולד ב-9 במאי 1978) הוא מנהל ישראלי המכהן כמנכ"ל הרשות הלאומית לבטיחות בדרכים (הרלב"ד) החל משנת 2024. קודם לכן כיהן, בין השאר, כסמנכ"ל בכיר שירות במשרד התחבורה והבטיחות בדרכים וכחבר דירקטוריון בחברת נמל אשדוד.

## ביוגרפיה
כהן נולד וגדל בירושלים, בכור לארבעה אחים. אביו עבד במחלקת ההתיישבות בסוכנות היהודית ואמו מורה ופעילה בקרב נשים ועולים. את לימודיו השלים בבית הספר "חורב" ובישיבה התיכונית מבשרת ציון. בשירותו הצבאי הסדיר שירת כלוחם בחיל השריון, ובהמשך היה מפקד גוף פיתוח הדרכה של החיל, במסגרתו עסק בפיתוח תהליכי הדרכה והטמעת ידע מקצועי בקרב לוחמים ומפקדים. בשירות המילואים עבר לפיקוד העורף, שם הוא משרת כמנהל לחימה ונושא דרגת רב-סרן במילואים. במסגרת שירותו במילואים לקח חלק בפעילויות מבצעיות ובהיערכות העורף למצבי חירום.

כהן בעל תואר ראשון במנהל עסקים ותואר שני במנהל עסקים (EMBA) מאוניברסיטת בר-אילן, שניהם בהצטיינות. בנוסף, הוא בוגר מספר תוכניות הכשרה למנהלים בכירים של נציבות שירות המדינה, ובהן קורס "מובילים דיגיטליים" ותוכנית העמיתים לסגל הבכיר. כמו כן הוא חבר הפורום הישראלי למנהיגות (ILF), מסגרת הפועלת לטיפוח מנהיגות ציבורית ועסקית בישראל.

## קריירה במגזר הציבורי
לאחר ששימש כמנהל תפעול בחברת השליחויות הירושלמית "צ'יק צ'ק" בשנים 1999–2001, הצטרף כהן למשרד התחבורה בשנת 2002. במהלך למעלה משני עשורים במשרד מילא שורת תפקידים ניהוליים מרכזיים והיה מעורב בהובלת תהליכים ארגוניים, תקציביים ודיגיטליים רחבי היקף.

בתחילת דרכו שימש כמנהל רכש, תפעול ולוגיסטיקה (2002–2009), תפקיד במסגרתו היה אחראי לניהול מערכי הרכש, ההתקשרויות והתפעול של המשרד. בהמשך שימש כמנהל תחום ביקורת כספים (2009–2011), והיה אחראי לבקרה תקציבית ולניהול תהליכי פיקוח פיננסיים.

בשנים 2011–2017 כיהן כמנהל אגף תקציבים במשרד התחבורה. במסגרת תפקיד זה ניהל תקציב שנתי בהיקף של למעלה ממיליארד ש"ח והיה שותף לעיצוב סדרי עדיפויות תקציביים בתחומי התחבורה והתשתיות.

בשנים 2017–2024 כיהן כסמנכ"ל בכיר שירות במשרד התחבורה והבטיחות בדרכים. במסגרת תפקידו הקים את החטיבה לשירות בהתאם להחלטת ממשלה שנועדה לשפר את חוויית השירות לאזרח ולייעל את מערך השירותים הממשלתיים בתחום התחבורה. בתקופת כהונתו הוביל מהלכים דיגיטליים משמעותיים ששינו את אופן צריכת השירותים הממשלתיים, ובהם העברת בעלות על רכב באופן מקוון, יצירת תהליך דיגיטלי מלא להוצאת רישיון נהיגה שהחליף את "הטופס הירוק" המסורתי, וכן דיגיטציה של תהליך הבקשה להוצאת תג נכה. בנוסף, הוביל את הקמת אתר האינטרנט של המשרד ואת פיתוח מערך הניו מדיה של משרד התחבורה, במטרה לשפר את הנגישות למידע ואת הקשר הישיר עם הציבור.

במקביל לתפקידו במשרד התחבורה, כיהן כהן בשנים 2021–2024 כחבר דירקטוריון בחברת נמל אשדוד. במסגרת תפקידו בדירקטוריון שימש כיו"ר ועדת כוח אדם, חבר בוועדות הכספים, הביקורת והאסטרטגיה, ואף מילא את מקום יו"ר הדירקטוריון למשך מספר חודשים.

## מנכ"ל הרשות הלאומית לבטיחות בדרכים
בשנת 2024 נבחר כהן על ידי ועדת האיתור לתפקיד מנכ"ל הרשות הלאומית לבטיחות בדרכים (הרלב"ד). בתפקידו הוא אחראי להובלת המדיניות הלאומית לצמצום תאונות הדרכים בישראל ולתיאום בין כלל הגורמים הממשלתיים והציבוריים הפועלים בתחום.

עם כניסתו לתפקיד הוביל תוכנית חירום בשיתוף משטרת ישראל להגברת האכיפה נגד עבירות תנועה מסכנות חיים.} במסגרת התוכנית הוקצו 235 ניידות משטרה ממותגות רלב"ד לאכיפה במרחב העירוני והבין־עירוני, לצד השקעה של עשרות מיליוני שקלים ברכש ציוד אכיפה אלקטרוני מתקדם, במטרה לחזק את יכולות האכיפה וההרתעה בכבישים.

בנוסף, בתקופת כהונתו אושרה תוכנית לאומית רב־שנתית לבטיחות בדרכים בהובלת הרלב"ד. התוכנית מתוקצבת בהיקף של כ־350 מיליון ש"ח בשנה ומאגדת תחתיה שורה של צעדי מדיניות, פעולות חינוך והסברה, אכיפה, מחקר ושיפור תשתיות, במטרה לצמצם את מספר ההרוגים והפצועים בתאונות הדרכים בישראל.

במסגרת תפקידו כמנכ"ל הרלב"ד פעל כהן גם בזירה הבין־לאומית, ויצא למאבק פומבי מול המועצה האירופית לבטיחות בדרכים (ETSC) במחאה על השעייתה של ישראל מהארגון, צעד שלטענתו נבע ממניעים פוליטיים ואנטי־ישראליים.

## חיים אישיים
כהן מתגורר בשכונת אבו תור בירושלים. הוא נשוי לאיתאל, עולה מבריטניה ועורכת דין בהכשרתה, אשר מנהלת מכון קוסמטיקה. לבני הזוג שלישייה, בת ושני בנים.

## קישורים חיצוניים
* 
* 
* 

## הערות שוליים

קטגוריה:מנהלים ישראלים
קטגוריה:עובדי משרד התחבורה
קטגוריה:מנכ"לי הרשות הלאומית לבטיחות בדרכים
קטגוריה:בוגרי אוניברסיטת בר-אילן
קטגוריה:ירושלים: אישים
קטגוריה:אבו תור: אישים
קטגוריה:ישראלים שנולדו ב-1978